Emlékeztető
a Kovács Máté Alapítvány kuratóriumának 2007. évi első üléséről

Időpont: 2007. március 8. 13.00 óra
Helyszín: MKE Tanácsterem (1054 Budapest, Hold u 6.)
Jelen vannak: 
	Kovács Ilona
Suppné Tarnay Györgyi
	Szabó Sándor
	Szerafinné Szabolcsi Ágnes
	Tóth Gyula (elnök)
Hangodi Ágnes (titkár)

Meghívottként: Bartos Éva igazgató (Könyvtári Intézet)
		Fehér Anita

Távol vannak:
	Barátné Hajdu Ágnes
	Bényei Miklós

	Tóth Gyula elnök köszöntötte a kuratórium jelenlévő tagjait, és az ülés első napirendi pontjaként Kovács Ilonával átnyújtotta Fehér Anitának a Kovács Máté-bibliográfia elkészítéséért odaítélt 50.000,- forintos pályázati díjat.
	Az elnök a második napirendi pontban megköszönte Bartos Évának, a Könyvtári Intézet igazgatójának, hogy a kuratórium meghívására eljött az ülésre. Ezután – megindokolva a meghívást – kitért a tavalyi jubileumi készülődés idején felmerült kérdés taglalására: az antológia harmadik kötetének lehetséges megjelentetésére. Ismertette a hazai könyvtártörténet feldolgozásának meglehetősen ambivalens képet mutató állapotát (a Kovács Máté által minden valószínűség szerint elkészített harmadik kötet kéziratának ismeretlen sorsa; Csapody-Tóth-Vértesy: Magyar könyvtártörténet – szemléleti problémák az 1945 utáni időszak bemutatásában; tanszéki OTKA-program Fülöp Géza vezetésével – csak bibliográfiai adatgyűjtés, publikálás nélkül; Könyvtárosok kézikönyve – teljesen hiányzó könyvtártörténet stb.). Az Alapítvány célkitűzései között szereplő feladat – Kovács Máté szellemi hagyatékának gondozása – megvalósításában a kuratórium ereje és kapacitása az inspirálásra, a támogatásra, a kezdeményezésre elegendő, a feladatok konkrét teljesítését egészében nem tudjuk felvállalni. Éppen ebben kéri a kuratórium a Könyvtári Intézet segítségét: intézményi „védőernyőt” borítva a tervek fölé vállaljon komoly részt a szervezésben. Ugyanakkor feltétlenül fontosnak tartjuk, hogy ismételten rákérdezzünk Kovács Máté egykori tanszékének jelenlegi vezetőjénél és oktatóinál: vállalnak-e aktív részvételt a kutatómunkában – megjegyezve azt, hogy a feladatok teljesítésekor valamennyi könyvtáros tanszék közreműködésére számítunk. Megkerülhetetlen a Magyar Könyvtárosok Egyesületének bevonása is, leginkább annak érdekében, hogy vállalkozásunk hírével az egész szakmához fordulhassunk.

	Az antológia harmadik kötete kapcsán felmerülő problémák, megválaszolandó kérdések a következők:
•	mindenképpen szükséges az utókor számára összegyűjteni a magyar könyvtártörténet tapasztalatait (feldolgozni pl. azt az ellentmondást, hogy a tkp. a Rákosi-éra alapozta meg a modern magyar könyvtárügyet);
•	a bibliológiai szemlélet mentén az előző két kötet gondolatmenetét követve készíteni el a harmadikat – a munkálatokat ebben az esetben a „nulláról”, teljesen előlről kell kezdeni;
•	lehet-e a harmadik kötet esetében is az előző kettőhöz hasonló széles spektrumú témaválasztás képviselni? – az átgondoláshoz felhasználható lesz a Gerő Gyula által folyamatosan épített könyvtártörténeti kronológia;
•	az előző két kötet a nyolcvanas években teljesen elfogyott (a tanulmányokat a képzés számára nagy tömegben másolták) – megvalósítható-e az anyag digitalizálása (legalább a bibliográfiák esetében, bár a tanulmányok is fontosak lennének, elvonatkoztatva a bennük rögzült ideológiától) – a kuratórium megkeresi az ügyben a Magyar Elektronikus Könyvtár felelős képviselőit;
•	meg kell-e bontani a harmadik kötet megjelentetését: először csak az antológia, később a tanulmányok?
•	a mai kiadói viszonyokból kiindulva, az eddig elkészült bibliográfiai feltárások eredményeit összehangolva a harmadik kötethez készülő bibliográfia formája folyamatosan épülő adatbázis kell legyen.

Bartos Éva hozzászólásában hangsúlyozta, hogy a lezáruló stratégiai időszak – amelynek középpontjában többek között a könyvtáros hivatása állt – már látható pozitívumai közé mindenképpen beleillik a kuratórium elnöke által részletezett vállalkozás, hiszen könyvtártörténetünk feldolgozása saját pozícióink megerősítését szolgálja. Napjainkban előtérbe került a történeti vonal képviselete (az idei NKA-pályázat kifejezett hangsúlyai, az MKE alakulásának 75. évfordulójára, 2010-re tervezett megemlékezés, a FSZEK-kronológia már futó vállalkozása, az Európai Könyvtörténeti Gyűjtemény létrehozása az OSZK-ban a főigazgató kezdeményezésére). Amennyiben konkrétabban körvonalazódik, milyen szerepet szán a kuratórium az Intézetnek a későbbiekben, az együttműködés mindenképpen megvalósítható: a kötet megjelentetésére vonatkozó koncepció kidolgozása és a munkában résztvevő csapat kialakítása után a koordináló „gazda”szerepet, a szervezés feladatainak bizonyos részeit az Intézet felvállalja, az intézményes hátteret biztosítani tudja. Bartos Éva szerint könyvtárpolitikai szempontból a tervezett történeti feldolgozás időhatárát az 1997-es könyvtári törvény megjelenésével kellene lezárni annak érdekében, hogy a törvény által nyitott új korszak előzményei világosan és kristálytisztán bemutatásra kerülhessenek. Javasolta, hogy szándékainak és terveinek ismertetése érdekében a kuratórium keresse fel – személyesen és levélben egyaránt – az OKM Könyvtári osztályán Skaliczki Judit főosztályvezető helyettest és az Országos Széchényi Könyvtár főigazgatóját, Monok Istvánt. Felhívta a figyelmet arra, hogy utóbbi esetben a tervek támogatása annál inkább elképzelhető, mivel az OSZK a közelmúltban két MTA-kutatócsoportot is befogadott – a csoportokhoz tartozó kutatók tehát részt vehetnének a konkrét munkában is. Emellett fontos volna a tervekről legalább írásban értesíteni a két szakmai szervezetet is (MKE, IKSZ). A kuratórium megbízta titkárát a két találkozó megszervezésével.

A kuratórium titkára beszámolt arról, hogy az Alapítvány honlapján Czövek Zoltán segítségével frissültek a tartalmak (fényképek a nyári vándorgyűlés Kovács Máté-szekciójáról, bibliográfia feltöltése a Szelle Béla szerkesztésében megjelent emlékkötetből, Suppné Tarnay Györgyi Könyvtári Levelező/lapban megjelent beszámolója és a Szókimondó hírei a novemberi konferenciáról). A titkár kérte, hogy a kuratórium tagjai kísérjék figyelemmel a honlap újdonságait (www.ki.oszk.hu/kma) és tegyenek javaslatokat további anyagok feltöltésére, az elérhető anyagok módosítására, finomítására. A Könyvtári Figyelő ez évi második számában megjelenik Tóth Gyula és Korompay Gáborné tavaly novemberben Hajdúszoboszlón elhangzott előadásának írott változata, a 3K áprilisi száma pedig közli Szerafinné Szabolcsi Ágnes tanulmányát Kovács Máté nyíregyházi éveiről. Az elnök és a titkár január második felében az Alapítvány számláján lekötött egymillió forintot, az első havi kamatot az OTP már jóváírta számlánkon. Február elején a debreceni egyetemi könyvtár segítségével beadásra került a NKA-hoz a tavalyi jubileumi rendezvényeken elhangzott előadásokból szerkesztendő kötet kb. 75 százalékos készültségű kézirata, a titkár ismertette a végleges tartalmat (az előadások szerkesztett változatai mellett fényképek, ill. a Fehér Anita által összeállított bibliográfia). A hiányzó előadások szövegeit a titkár a továbbiakban igyekszik megszerezni, Kovács Béla Lóránt elérésében Suppné Tarnay Györgyitől kért segítséget. A kuratórium úgy döntött, hogy a Patkósné Hanesz Andrea által az OSZK Kézirattárában talált, Kovács Máté tollából származó gondolattöredékek és novellakísérletek is a kötet részét képezhetik majd. Felvetődött a Hajdúszoboszlón megrendezett kiállítás képeinek kötetbe emelése is. 

A kuratórium két távollévő tagja közül az előző kuratóriumi ülésen vállalt feladatai kapcsán Barátné Hajdú Ágnes e-mailben arról tájékoztatta a titkárt, hogy egyelőre nem sikerült felkeresnie F. Csanak Dórát Fülöp Géza nagydoktorijának kézirata ügyében; Bényei Miklós telefonon azt közölte a titkárral, hogy a Debreceni Egyetemen felvette a kapcsolatot Dr. Gellén Józseffel (tel.: 30/928-6574), a Nyári Egyetem szervezéséért felelős kollégával, aki azt kérte, hogy az Alapítvány szándékai rögzítésével és az Alapítvány tevékenységéről szóló részletes tájékoztatóval levélben keresse meg a szervezőket. Az előző kuratóriumi ülésen felvetett konferencia-terveken a kuratórium tagjai tovább gondolkodnak, javaslataikat továbbítják a potenciális szervezőkhöz (pl. Bartos Éva javaslata szerint az idei tervet a Magyar Művelődési Intézet felé is jelezni lehetne).

Budapest, 2007. március 8.

A jegyzőkönyv hitelesítésére: 

Dr. Szabó Sándor sk.				Dr. Hangodi Ágnes sk.
     kuratóriumi tag				     kuratóriumi titkár,
					   jegyzőkönyv vezető